國際米蘭挫AC米蘭 意甲提前封王創歷史
2024年04月23日 08:06
東網電視
更多新聞短片
國米第20次奪意甲冠軍。(Getty Images)
國際米蘭重奪意甲冠軍!周二(23日)凌晨「米蘭打吡」,國際米蘭以2比1勇挫宿敵AC米蘭,喺聯賽只剩5輪下拋離次席AC米蘭17分,提前奪得意甲冠軍,兼追平意甲最快奪冠紀錄(提前5輪)。今次係國米史上第20個意甲冠軍,升級做「2星國米」,拿達路馬天尼斯等球員完場後都激動流淚。
國米對上一次意甲封王係2021年,今仗佢哋只要喺「米蘭打吡」贏波就捧盃,18分鐘就藉角球攻勢由法蘭斯高阿沙比建功。國米領先後繼續控制戰局,49分鐘馬古斯杜林射成2比0;AC米蘭80分鐘由湯姆利追番1粒。補時階段雙方出現衝突,杜費斯、迪奧靴南迪斯、卡拿比亞3人被逐,但無阻國米開奪冠派對。
國米今季表現突出,全季聯賽只係輸過1場,入球(79球)最多兼失球(18球)最少,最重要係今次為國米史上第20次聯賽冠軍,意甲傳統係每10次聯賽冠軍,可以喺球會會徽上加上1粒金星,今場之後國米就升級為「2星國米」,意甲只有祖雲達斯嘅3星比國米更多。
教練施蒙尼恩沙基執教生涯首奪意甲,佢賽後興奮表示:「我要同成個國米大家庭分享呢個喜悅,我哋經歷一個難以置信嘅球季,好開心可以執教國米,拎到6個冠軍同踢1次歐聯決賽係難以想像。其實我哋3月份已經肯定拎冠軍,今仗只係數字上正式落實。」